सानिया 14 स्थान आगे बढ़ी, सोमदेव अपनी सर्वश्रेष्ठ रैंकिंग पर  
सानिया ने डब्ल्यूटीए की ताजा रैंकिंग में 14 स्थान की छलांग लगाकर फिर से चोटी की 100 खिलाड़ियों में शामिल होने की तरफ मजबूती से कदम बढ़ाए।
भारतीय टेनिस परी सानिया मिर्जा ने डब्ल्यूटीए की ताजा रैंकिंग में 14 स्थान की छलांग लगाकर फिर से चोटी की 100 खिलाड़ियों में शामिल होने की तरफ मजबूती से कदम बढ़ाए जबकि सोमदेव देववर्मन अपने करियर की सर्वश्रेष्ठ रैंकिंग पर पहुंचने में सफल रहे।  सानिया डब्ल्यूटीए की एकल रैंकिंग में 569 अंकों के साथ 120वें स्थान पर पहुंच गई हैं। युगल रैंकिंग में भी वह चार पायदान आगे बढ़ी हैं और 1512 अंक लेकर 55वें स्थान पर काबिज हो गई हैं।  इस बीच, एटीपी की एकल रैंकिंग में सोमदेव भी दो पायदान चढ़ने में सफल रहे और अब वह 79वें स्थान पर हैं जो उनके करियर की सर्वश्रेष्ठ रैंकिंग भी है। उधर युगल रैंकिंग में लिएंडर पेस एक स्थान नीचे सातवें नंबर पर खिसक गए लेकिन महेश भूपति पहले की तरह चौथे और रोहन बोपन्ना 18वें स्थान पर बने हुए हैं।